Na osnovu člana 18a. stav 5. i člana 58. stav 3. Zakona o upravljanju otpadom („Službene novine Federacije BiH“, br. 33/03, 72/09 i 92/17), a na prijedlog Federalnog ministarstva okoliša i turizma, Vlada Federacije Bosne i Hercegovine, na \_\_\_\_\_\_. sjednici, održanoj \_\_\_\_\_\_\_\_\_\_ godine donosi

**UREDBA O NAČINU RASPODJELE I ULAGANJA PRIKUPLJENIH NAKNADA ZA AMBALAŽU I ELEKTRIČNE I ELEKTRONIČKE PROIZVODE**

**Član 1.**

**(Predmet Uredbe)**

Ovom uredbom utvrđuje se način raspodjele i ulaganja prikupljenih naknada za ambalažu i električne i elektroničke proizvode i uslovi za dodjelu sredstava.

**Član 2.**

**(Raspodjela naknada prikupljenih u Fondu)**

Fond za zaštitu okoliša Federacije Bosne i Hercegovine (u daljem tekstu: Fond) raspodjeljuje naknade za posebne kategorije otpada u skladu sa Programom rada i finansijskim planom u slijedećem omjeru:

(a) 30% za aktivnosti Fonda na praćenju nastanka i kretanja otpada, kao i projekte upravljanja otpadom od važnosti za Federaciju BiH,

 (b) 70% za projekte i aktivnosti upravljanja posebnim kategorijama otpada na nivou kantona.

**Član 3.**

**(Sredstva za aktivnosti praćenja nastanka i kretanja otpada, kao i projekte upravljanja otpadom od važnosti za Federaciju BiH)**

1. Sredstva iz člana 2. stav 1. alineja 1. tačka (a) će se koristiti unutar Fonda za aktivnosti praćenja nastanka i kretanja otpada kroz informacioni sistem upravljanja otpadom, kao i projekte upravljanja otpadom od važnosti za Federaciju BiH.
2. Ulaganje sredstava u projekte upravljanja otpadom od važnosti za Federaciju podrazumjeva dodjelu sredstava putem javnog konkursa Fonda iz Revolving fonda u skladu sa Zakonom o Fondu za zaštitu okoliša Federacije Bosne i Hercegovine (u daljem tekstu: Zakon), Pravilnikom o dodjeli sredstava iz Revolving fonda za projekte zaštite voda i reciklaže otpada („Službene novine Federacije BiH“, broj: 99/17).
3. Revolving fond je fond određenih novčanih sredstava izdvojenih iz sredstava definiranih članom 2. stav 1. alineja 1. tačka (a), uspostavljen od strane Fonda za finansiranje projekata reciklaže otpada pod uslovima definisanim posebnim provedbenim propisima Fonda.

**Član 4.**

**(Sredstva za projekte na nivou kantona)**

(1)Sredstva predviđena za ulaganje u projekte i aktivnosti upravljanja posebnim kategorijama otpada na nivou kantona iz člana 2. stav 1. alineja 2. tačka (b), dodjeljuje Fond putem javnog konkursa, a u skladu sa Zakonom i propisima donesenim na osnovu ovog zakona.

(2)Sredstva su prvenstveno namijenjena za jačanje sistema odvojenog prikupljanja otpada i njegovog korištenja na nivou kantona i općina s konačnim ciljem uspostavljanja integralnog sistema upravljanja otpadom.

(3) Uvjet učešća je saglasnost kantona na projekat, potvrda o registraciji i unosu podataka u informacioni sistem upravljanja otpadom, kao i plan vlastitih ulaganja u sistem upravljanja otpadom za predmetnu godinu.

**Član 5.**

**(Plan upravljanja otpadom** **operatera sistema)**

Plan upravljanja otpadom operatera sistema uređuje način obavljanja poslova u periodu od pet godina u skladu sa utvrđenom obavezom ispunjenja određenog cilja za sakupljanje i reciklažu otpada.

**Član 6.**

**(Ulaganje sredstava operatera sistema)**

Sredstva koja operater sistema ostvari kao dobit na kraju poslovne godine u obavezi je da uloži u:

1. poboljšanje i unapređenje postojećeg sistema sakupljanja, transporta i povrata komponenti iz otpada,
2. investicije u novu infrastrukturu i pogone za povrat komponenti iz otpada,
3. edukativno-promotivne projekte usmjerene na dizanje svijesti građana o značaju sortiranja i reciklaže otpada.

**Član 7.**

**(Izvještavanje o utrošku sredstava)**

(1)Fond je dužan dostaviti godišnji izvještaj o utrošku sredstava prikupljenih po osnovu naknada za posebne kategorije otpada Federalnom ministarstvu do 31.03. tekuće godine za prethodnu godinu.

(2)Operater sistema je dužan dostavljati godišnji izvještaj o utrošku sredstava prikupljenih po osnovu naknada za posebne kategorije otpada Federalnom ministarstvu do 31.03. tekuće godine za prethodnu godinu.

(3) Obaveza izvještavanja iz st.1. i 2. ovog člana ne zastarijeva.

**Član 8.**

**(Upravni nadzor)**

Upravni nadzor nad provođenjem ove uredbe vrši Federalni urbanističko-ekološki i tržišni inspektorat Federalne uprave za inspekcijske poslove.

**Član 9.**

 **(Kaznene odredbe)**

(1) Novčanom kaznom u iznosu od 10.000,00 do 40.000,00 KM kaznit će se za prekršaj pravno lice ako ne dostavi Federalnom ministarstvu redovni godišnji izvještaj, a u ponovjenom prekršaju novčanom kaznom u iznosu od 50.000,00 KM do 100.000,00 KM (član 10. ove uredbe);

(2) Za prekršaj iz stava 1. ovog člana kazniće se i odgovorno lice u pravnom licu novčanom kaznom od 2.000,00 KM do 5.000,00 KM, a u ponovljenom prekršaju novčanom kaznom u iznosu od 6.000,00 KM do 10.000,00 KM.

**Član 10.**

**(Stupanje na snagu)**

Ova uredba stupa na snagu osmog dana od dana objavljivanja u „Službenom novinama Federacije Bosne i Hercegovine“, a primjenjivat će se od 01.01.2023. godine

V.broj:\_\_\_\_\_\_\_\_\_\_\_/2022 **P R E M I J E R**

Sarajevo,\_\_\_\_\_\_\_\_\_\_\_2022.godine

 **Fadil Novalić**

**OBRAZLOŽENJE**

**I. Ustavnopravni i zakonski osnov za donošenje propisa**

Zakonski osnov za donošenje ove uredbe sadržan je u članu 18a. stav 5. i članu 58. stav 5. Zakona o upravljanju otpadom („Službene novine Federacije BiH“ br. 33/03, 72/09 i 92/17).

**II. Razlozi za donošenje propisa**

Federalna strategija zaštite okoliša (2008-2018) sa jednom od komponenti, Federalnom strategijom upravljanja otpadom, definirale su politiku i strateške smjernice zasnovane na općim načelima Europske Unije transponiranim kroz Zakon o upravljanju otpadom Federacije BiH („Službene novine Federacije BiH“, broj: 33/03, 72/09 i 92/17). Krovni cilj definiran Strategijom je „zaštita okoliša, promocija i poticanje održivog korištenja resursa kroz uspostavu integriranog sustava upravljanja otpadom“.

Integrirani sistem upravljanja posebnim kategorijam otpada (ambalažni i električni i elektronički) u jednom segmentu se ogleda kroz prikupljanje naknada od obveznika sistema koji svoje proizvode u ambalaži ili elektične i elektroničke proizvode plasiraju na tržište. Naknade obveznici plaćaju operateru sistema ili Fondu.

Cilj donošenja ove uredbe je definisanje načina raspodjele i ulaganja prikupljenih naknada za ambalažu i električne i elektroničke proizvode i preciziranje uslova za dodjelu sredstava. Posebno se uređuje raspodjela naknada koje se prikupljaju u Fondu i koje se koriste za aktivnosti Fonda na praćenju nastanka i kretanja otpada, kao i projekte upravljanja otpadom od važnosti za Federaciju BiH, te projekte i aktivnosti upravljanja posebnim kategorijama otpada na nivou kantona. Operater sistema ulaže prikupljena sredstva za poboljšanje i unaprjeđenje postojećeg sistema sakupljanja otpada, infrastrukturu za povrat komponenti iz otpada i edukativno-promotivne aktivnosti.

**Obrazloženje predloženih članova**

**Član 1.**

Ovim članom se utvrđuje način raspodjele i ulaganja prikupljenih naknada za ambalažu i električne i elektroničke proizvode i uslovi za dodjelu sredstava.

**Član 2.**

Ovim članom se reguliše raspodjela naknada prikupljenih u Fondu i to za: aktivnosti Fonda na praćenju nastanka i kretanja otpada, kao i projekte upravljanja otpadom od važnosti za Federaciju BiH putem javnog konkursa Fonda iz Revolving fonda kao i za projekte i aktivnosti upravljanja posebnim kategorijama otpada na nivou kantona.

**Član 3.**

Ovim članom se definišu sredstva koja se koriste unutar Fonda za federalni nivo, a namijenjena su za aktivnosti Fonda na praćenju nastanka i kretanja otpada, kao i projekte upravljanja otpadom od važnosti za Federaciju BiH.

**Član 4.**

Ovim članom su definisana sredstva namijenjena za projekte na nivou kantona koje Fond dodjeljuje putem javnog konkursa prema Zakonu o fondu za zaštitu okoliša Federacije BiH. Takođe, je određeno koje institucije kantonalnog i općinskog nivoa se mogu prijaviti za dodjelu sredstava.

**Član 5**.

Ovim članom se definiše plan upravljanja otpadom operatera sistema koji uređuje način obavljanja poslova u periodu od pet godina u skladu sa propisanim ciljevima za sakupljanje i reciklažu otpada.

**Član 6**.

Ovim članom se definiše ulaganje sredstava operatera sistema na način da ulaže u poboljšanje i unapređenje postojećeg sistema sakupljanja, transporta i povrata komponenti, investicije u novu infrastrukturu i pogone za povrat komponenti iz otpada, edukativno-promotivne projekte usmjerene na dizanje svijesti građana o značaju sortiranja i reciklaže otpada.

**Član 7.**

Ovim članom se definiše podnošenje izvještaja od strane Fonda i operatera sistema o utrošku prikupljenih sredstava. Određuje se rok dostavljanja izvještaja i institucije kojima se izvještaj dostavlja.

**Član 8.**

Ovim članom propisuje se nadzor nad provođenjem ove uredbe.

**Član 9.**

Ovim članom se definišu kaznene odredbe.

**Član 10**.

Ovim članom reguliše se stupanje na snagu Uredbe.

**III. Visina i izvor finansijskih sredstava potrebnih za provođenje propisa**

Za provođenje ove uredbe nisu potrebna dodatna finansijska sredstva.

**IV. Način izvršenja propisa**

Za provođenje ove uredbe nije potrebno donijeti provedbene propise.

**V. Usaglašenost Uredbesa zakonodavstvom evropske unije**

Uredba o načinu raspodjele i ulaganja prikupljenih naknada za ambalažu i električne i elektroničke proizvodenije bila predmet usaglašavanja sa direktivama Evropske unije za ovu tematsku oblast. Struktura finansijskih mehanizama se definira kao stvar nacionalne jurisdikcije, ova pitanja nisu regulisana propisima Evropske unije. Ista nema za poređenje bilo koji propis Evropske unije, da bi se izvršio adekvatan prikaz usaglašenosti.